Məndən (Şəmkirli Aşıq Hüseyn)
Yeri dağlar, sənlə həmdəm olmaram, 
Dağlar, əsirgədin qarı da məndən, 
Seyrağıbın tənə-tənə sözləri,
Bir gün ayrı salar yarı da məndən.

O köynəyin, o çarpazın, bu bağın,
O süsənin, o sünbülün, bu bağın,
Nə müddətdi bağbanıydım bu bağın, 
Bağban, əsirgədin barı da məndən.

Boylanırsan oğrun, baxırsan qıyqac, 
Dodağın şərbəti dərdimə əlac, 
Hüseyni elədin zəlili möhtac,
Aldı bu dövləti, varı da məndən.
XIX əsrin qoşmaları
Oxşar şeirlər